Title: ข้อบังคับกรมสอบสวนคดีพิเศษ ว่าด้วยการจัดทำเอกสาร หลักฐาน และการแฝงตัว พ.ศ. 2553

ข้อบังคับกรมสอบสวนคดีพิเศษ

ข้อบังคับกรมสอบสวนคดีพิเศษ
ว่าด้วยการจัดทำเอกสาร
หลักฐาน และการแฝงตัว
พ.ศ. ๒๕๕๓[๑]

โดยที่เป็นการสมควรปรับปรุงข้อบังคับกรมสอบสวนคดีพิเศษ
ว่าด้วยการจัดทำเอกสารหลักฐาน และการแฝงตัว พ.ศ. ๒๕๔๘
ให้เหมาะสมและมีประสิทธิภาพยิ่งขึ้น อาศัยอำนาจตามความในมาตรา ๒๗ แห่งพระราชบัญญัติการสอบสวนคดีพิเศษ
พ.ศ. ๒๕๔๗
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๒ มาตรา ๓๓ มาตรา ๓๕ มาตรา ๓๖ มาตรา ๔๑ และมาตรา ๕๖
ของรัฐธรรมนูญแห่งราชอาณาจักรไทย บัญญัติให้กระทำได้ โดยอาศัยอำนาจตามบทบัญญัติแห่งกฎหมาย
อธิบดีกรมสอบสวนคดีพิเศษ จึงออกข้อบังคับไว้ ดังต่อไปนี้

ข้อ
๑  ข้อบังคับนี้เรียกว่า ข้อบังคับกรมสอบสวนคดีพิเศษ
ว่าด้วยการจัดทำเอกสารหลักฐาน และการแฝงตัว พ.ศ. ๒๕๕๓

ข้อ
๒  ข้อบังคับนี้ให้ใช้บังคับตั้งแต่วันถัดจากวันประกาศเป็นต้นไป

ข้อ
๓  ให้ยกเลิก
๓.๑
ข้อบังคับกรมสอบสวนคดีพิเศษ ว่าด้วยการจัดทำเอกสาร หลักฐาน และการแฝงตัว พ.ศ. ๒๕๔๘
๓.๒
คำสั่งกรมสอบสวนคดีพิเศษ ที่ ๔๒๘/๒๕๕๑ เรื่อง
มอบอำนาจหน้าที่และแต่งตั้งนายทะเบียนการจัดทำเอกสาร หลักฐาน และการแฝงตัว สั่ง ณ
วันที่ ๓๐ กันยายน พ.ศ. ๒๕๕๑
บรรดาข้อบังคับ
ระเบียบ และคำสั่งอื่นใดที่ขัดแย้งกับข้อบังคับนี้ ให้ใช้ข้อบังคับนี้แทน

ข้อ
๔  ในข้อบังคับนี้
อธิบดี หมายความว่า อธิบดีกรมสอบสวนคดีพิเศษ
รองอธิบดี หมายความว่า รองอธิบดีกรมสอบสวนคดีพิเศษ
เอกสาร หมายความว่า กระดาษหรือวัตถุอื่นใดซึ่งได้ทำให้ปรากฏความหมายด้วยตัวอักษร
ตัวเลข ผัง หรือแผนแบบอย่างอื่นที่จัดทำขึ้นเพื่ออำพรางสถานภาพที่แท้จริง
หลักฐาน หมายความว่า สิ่งใด ๆ ที่จัดให้มีขึ้น
เพื่อรับรองหรือสนับสนุนการอำพรางสถานภาพที่แท้จริง
อำพรางสถานภาพที่แท้จริง หมายความว่า
การดำเนินการเพื่อปกปิดความจริงเกี่ยวกับบุคคลเอกสาร หลักฐาน
และการกระทำหรือเพื่อให้เห็นเป็นอย่างอื่น

ข้อ
๕  อธิบดีกรมสอบสวนคดีพิเศษเป็นผู้รักษาการตามข้อบังคับนี้

หมวด ๑
บททั่วไป

ข้อ
๖  การปฏิบัติตามข้อบังคับนี้เกี่ยวข้องโดยตรงกับความปลอดภัยในชีวิต
ร่างกาย ทรัพย์สิน ความเป็นอยู่ของครอบครัว
รวมถึงความเป็นส่วนตัวของเจ้าหน้าที่ผู้ปฏิบัติงาน หรือบุคคลผู้แฝงตัว
จึงให้การดำเนินการทุกขั้นตอนตามข้อบังคับนี้ เป็นเรื่องที่มีชั้นความลับ
ข้าราชการและลูกจ้างกรมสอบสวนคดีพิเศษผู้ใด
เปิดเผยข้อมูลข่าวสารเกี่ยวกับสถานที่ บุคคล เอกสาร หรือหลักฐาน
หรือวิธีการดำเนินการเกี่ยวกับมาตรการตามข้อบังคับนี้
อันอาจเกิดความเสียหายตามวรรคแรก
ให้ถือเป็นความผิดทางวินัยและ/หรือกฎหมายที่เกี่ยวข้อง

ข้อ
๗  การจัดทำเอกสารหรือหลักฐานใดขึ้น
หรือการให้บุคคลใด ๆ เข้าไปแฝงตัวในองค์กร หรือกลุ่มคนใด จะกระทำได้ในกรณีจำเป็นและเพื่อประโยชน์ในการดำเนินการตามพระราชบัญญัติการสอบสวนคดีพิเศษ
พ.ศ. ๒๕๔๗

หมวด ๒
การจัดทำเอกสาร หลักฐาน

ข้อ
๘  การอนุมัติให้บุคคลจัดทำเอกสาร
หลักฐานใดขึ้นเพื่ออำพรางสถานภาพที่แท้จริงให้เป็นอำนาจของอธิบดี
หรือผู้ที่ได้รับมอบหมายจากอธิบดี

ข้อ
๙  ให้ผู้ถือหรือครอบครองเอกสาร
หลักฐาน เพื่ออำพรางสถานภาพที่แท้จริง ใช้ประโยชน์เอกสาร หลักฐาน
เพื่ออำพรางสถานภาพที่แท้จริงเฉพาะในการปฏิบัติภารกิจ
หรือหน้าที่ตามคำสั่งเท่านั้น

ข้อ
๑๐  การจัดทำเอกสารหลักฐานใด
เพื่ออำพรางสถานภาพที่แท้จริง ให้ผู้ได้รับการอนุมัติตามข้อ ๘
รับผิดชอบดำเนินการเอง หรือร่วมกับ
หรือมอบหมายให้สำนักเทคโนโลยีและศูนย์ข้อมูลการตรวจสอบพิจารณาดำเนินการ

หมวด ๓
การแฝงตัว

ข้อ
๑๑  การอนุมัติให้บุคคลใด
เข้าไปแฝงตัวในองค์กรหรือกลุ่มคนใด
เพื่อประโยชน์ในการดำเนินการตามพระราชบัญญัติการสอบสวนคดีพิเศษ พ.ศ. ๒๕๔๗
ให้เป็นอำนาจของอธิบดี รองอธิบดีผู้บัญชาการสำนัก
หรือพนักงานสอบสวนคดีพิเศษเชี่ยวชาญ (๙)
ที่ได้รับมอบหมายให้เป็นหัวหน้าคณะพนักงานสอบสวนคดีพิเศษ
หรือให้เป็นหัวหน้าคณะเจ้าหน้าที่สืบสวน

ข้อ
๑๒  บุคคลที่ได้รับอนุมัติต้องปฏิบัติภารกิจ
หรือหน้าที่ตามคำสั่งที่ได้รับมอบหมายและข้อบังคับนี้อย่างเคร่งครัด

ข้อ
๑๓  ให้หัวหน้าคณะพนักงานสอบสวนคดีพิเศษ
หรือหัวหน้าคณะเจ้าหน้าที่สืบสวนที่ได้รับการอนุมัติแฝงตัวตามข้อ ๑๑
รายงานข้อเท็จจริงเป็นบันทึกที่มีชั้นความลับแล้วแต่กรณีเสนอต่อผู้บังคับบัญชาตามลำดับชั้นในโอกาสแรก
นับแต่เวลาที่ทราบว่าไม่สามารถปฏิบัติตามคำสั่งหรือข้อบังคับนี้ได้

หมวด ๔
การควบคุมและการป้องกันการละเมิด

ข้อ
๑๔  ให้ผู้บัญชาการสำนักเทคโนโลยีและศูนย์ข้อมูลการตรวจสอบ
กรมสอบสวนคดีพิเศษเป็นนายทะเบียนที่ทำหน้าที่ในการควบคุมการเก็บทะเบียนข้อมูลเอกสาร
หลักฐาน และการแฝงตัวเพื่อประโยชน์ในการตรวจสอบ และเมื่อหมดความจำเป็นแล้ว
ให้เสนออธิบดีเพื่อขออนุมัติทำลาย
ให้นายทะเบียนมีอำนาจแต่งตั้งผู้ช่วยนายทะเบียนได้ตามความจำเป็น
แล้วรายงานให้อธิบดีกรมสอบสวนคดีพิเศษทราบ

ข้อ
๑๕  ให้หัวหน้าคณะพนักงานสอบสวนคดีพิเศษ
หรือหัวหน้าคณะเจ้าหน้าที่สืบสวนที่ได้รับการอนุมัติแฝงตัวตามข้อ ๑๑
ต้องสำเนารายงานการอนุมัติจัดทำเอกสาร หลักฐาน และการแฝงตัว รวมทั้งสำเนาอนุมัติให้ยุติ/ยกเลิกภารกิจ
หรือไม่ใช้เอกสารหลักฐานและการเข้าแฝงตัว เป็นบันทึกที่มีชั้นความลับแล้วแต่กรณี
ให้นายทะเบียนพิจารณาเสนออธิบดีโดยเร็ว

ข้อ
๑๖  ให้หัวหน้าคณะพนักงานสอบสวนคดีพิเศษ
หรือหัวหน้าคณะเจ้าหน้าที่สืบสวนที่ได้รับการอนุมัติแฝงตัวตามข้อ ๑๑
รายงานผลความคืบหน้าการดำเนินการตามที่ได้รับอนุมัติเพื่อยืนยันเหตุผลความจำเป็นที่จะต้องใช้เอกสาร
หลักฐาน และการแฝงตัว เพื่ออำพรางสถานภาพที่แท้จริงทุก ๖ เดือน
นับตั้งแต่วันที่ได้รับอนุมัติ
และเมื่อเสร็จสิ้นภารกิจหรือหน้าที่ที่ได้รับมอบหมายแล้ว
การรายงานให้ทำบันทึกที่มีชั้นความลับแล้วแต่กรณี
เสนออธิบดีกรมสอบสวนคดีพิเศษผ่านผู้อนุมัติตามข้อ ๑๑

ข้อ
๑๗  ให้ผู้ถือหรือครอบครองเอกสาร หลักฐาน
เพื่ออำพรางสถานภาพที่แท้จริงส่งเอกสารหลักฐาน เพื่ออำพรางสถานภาพที่แท้จริง
คืนให้แก่ผู้อนุมัติภายในยี่สิบวัน นับตั้งแต่วันที่เสร็จสิ้นภารกิจ
หรือหน้าที่ที่ได้รับมอบหมายแล้ว

ข้อ
๑๘  กรณีเอกสาร
หลักฐานเพื่ออำพรางสถานภาพที่แท้จริงสูญหาย หรือไม่ได้ปฏิบัติตามข้อบังคับนี้
ให้ผู้ถือหรือครอบครองเอกสาร หลักฐาน เพื่ออำพรางสถานภาพที่แท้จริง
รายงานสาเหตุข้อเท็จจริงต่อผู้อนุมัติตามข้อ ๘ ภายใน ๔๘ ชั่วโมง
และต่อนายทะเบียนโดยเร็ว นับตั้งแต่วันที่ได้ทำเอกสาร
หลักฐานเพื่ออำพรางสถานภาพที่แท้จริงสูญหาย หรือไม่ได้ปฏิบัติตามข้อบังคับนี้
ให้ผู้อนุมัติตามข้อ
๑๓ ทำการสืบสวนข้อเท็จจริงผู้ถือหรือครอบครองเอกสาร
หลักฐานเพื่ออำพรางสถานภาพที่แท้จริงตามวรรคแรก
และรายงานผลการสืบสวนให้อธิบดีกรมสอบสวนคดีพิเศษพิจารณาผ่านนายทะเบียนโดยเร็ว

ข้อ
๑๙  การไม่ปฏิบัติตามข้อ ๑๓ ข้อ ๑๕
ข้อ ๑๖ และข้อ ๑๗ เป็นการละเมิดการรักษาความปลอดภัยตามระเบียบสำนักนายกรัฐมนตรี
ว่าด้วยการรักษาความปลอดภัยแห่งชาติ พ.ศ. ๒๕๕๒ และระเบียบว่าด้วยการรักษาความลับของทางราชการ
พ.ศ. ๒๕๔๔

หมวด ๕
ค่าใช้จ่าย

ข้อ
๒๐  ค่าใช้จ่ายและสิทธิประโยชน์ในการปฏิบัติหน้าที่ตามข้อบังคับนี้
ให้เป็นไปตามมาตรา ๓๑ แห่งพระราชบัญญัติการสอบสวนคดีพิเศษ พ.ศ. ๒๕๔๗
และบทบัญญัติแห่งพระราชบัญญัติคุ้มครองพยานในคดีอาญา พ.ศ. ๒๕๔๖

หมวด ๖
ความรับผิดชอบในการปฏิบัติหน้าที่

ข้อ
๒๑  ให้ผู้ปฏิบัติหน้าที่ตามข้อบังคับนี้โดยสุจริต
และถูกฟ้องทางแพ่งหรือทางอาญาหรือทางปกครองได้รับความช่วยเหลือในการดำเนินคดีจากกรมสอบสวนคดีพิเศษ

บทเฉพาะกาล

ข้อ
๒๒  บรรดาเอกสาร หลักฐาน
หรือการแฝงตัวที่ได้อนุมัติไปก่อนวันที่ใช้ข้อบังคับนี้และยังมีความจำเป็นต้องปฏิบัติต่อเนื่องอยู่
ยังคงใช้ได้ต่อไป และให้นำข้อบังคับนี้มาใช้บังคับโดยอนุโลม

ประกาศ ณ วันที่ ๗
พฤษภาคม พ.ศ. ๒๕๕๓
ธาริต  เพ็งดิษฐ์
อธิบดีกรมสอบสวนคดีพิเศษ

พรรณิศา/ผู้จัดทำ
๔ มีนาคม ๒๕๕๔

[๑] ราชกิจจานุเบกษา
เล่ม ๑๒๗/ตอนพิเศษ ๑๐๑ ง/หน้า ๓๒/๒๔ สิงหาคม ๒๕๕๓